《和陶悲从弟仲德韵哭陈泽民》
宋代·吴芾

年来朋旧少，大半已雕零。
人物如吾子，共谓上青冥。
行年才五十，叹惜负平生。
忆子初见我，我意已先倾。
爱子器识远，伫子功业成。
纵不登要路，亦必享遐龄。
贰邑曾未久，早已闻政声。
方将脱选调，荣养娱亲庭。
天公亦何事，于此独无情。
一旦弃我去，不复见仪形。
痛伤风月夜，空对酒尊盈。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。